Só raak jy wiskunde baasFoto: Imgarcade.com Vir sommige kinders (en ouers) is wiskunde ŉ nagmerrie en ŉ mens voel sommer moedeloos wanneer jy dié vak net nie onder die knie kan kry nie. Karelien Kriel, ŉ onderwyser wat al tien jaar in wiskunde spesialiseer en wat ook al ŉ handboek op die gebied geskryf het, meen hoe ŉ kind oor wiskunde voel, is baie belangrik. “Die grootste fout wat ouers kan maak is om oor en oor te sê: ‘Ek kan nie wiskunde doen nie’.” Sy sê kinders word van dan van kleins af gekondisioneer dat sy ouers nie wiskunde kan doen nie en daarom kan hy dit ook nie doen nie. Sy beveel aan dat ŉ mens eerder iets moet sê soos: “Ek weet nie nou hoe om hierdie som te doen nie, maar kom ons gaan kyk gou of ons die antwoord kan opspoor.” YouTube kan ook van hulp wees, voeg sy by. Ondersteuning kan ook op ander maniere plaasvind en Karelien sê selfs iets soos ŉ broodjie en koeldrank kan help. “ŉ Mens se brein werk nie so lekker op ŉ honger maag nie. Boonop gaan jou kind voel jy ondersteun hom, want jy is daar en jy gee om.” Sy meen jy moet ook na jou kind luister. “As hy op hoërskool eerder nie wiskunde wil doen nie omdat hy dit glad nie geniet nie, en meer aandag aan sy ander vakke wil gee – gaan dink daaroor na en gee hom ŉ kans om sy saak te stel.” Sy sê sommige ouers dwing hul kinders om aan te hou met wiskunde en dan dop hulle dit op die ou end en verloor hul matrikulasievrystelling – en kan dus nie aan ŉ universiteit studeer nie. Wenke: Besoek gerus mathlitshop.com vir nog inligting.